再次韻
作者：李綱
朝代：宋

paragraphs: 落筆蕭森遽如許，墨爲根莖紙爲土。
眉山作此共言好，譬猶字法稱虞褚。
世人畫竹不畫意，謾捨丹青欲侔古。
胸中幹葉本天成，心手應時那可語。
此君於我定有緣，每念移根栽小圃。
開圖忽見數株新，却怪龍孫入吾户。
年來幾欲斷吟哦，照眼還成自難禦。
發緘又復讀佳篇，詩癖遥知猶未愈。